P r e d k l a d a c i a   s p r á v a

	Na pozvanie Donalda Tuska, predsedu vlády Poľskej republiky, ktorá je od 1.7.2008 do 30.6.2009 predsedníckou krajinou V4, sa dňa 5. novembra 2008 uskutoční vo Varšave  summit predsedov vlád krajín V4 + B3 (pobaltské krajiny). 

	Na summite budú prediskutované aktuálne otázky Európskej únie v nadväznosti na závery Európskej rady (15.-16.10.2008) – menovite implementácia Východného partnerstva, klimaticko-energetický balíček, energetická bezpečnosť a svetová finančná kríza. Predsedovia vlád si vymenia názory aj na vybrané zahraničnopolitické témy – Ruská federácia, Ukrajina, Bielorusko a Gruzínsko. 

	Na separátnom stretnutí vo formáte V4 predsedovia vlád zaujmú aj stanovisko k návrhu na navýšenie rozpočtu Medzinárodného vyšehradského fondu o 20 percent od roku 2010, t.j. zvýšenie príspevku každej z vyšehradských krajín z čiastky 1,25 na 1,5 milióna Euro ročne.

	Na záver summitu sa uskutoční tlačová konferencia. 

	Vzhľadom na povahu materiálu podľa čl. 3.1.5. Smernice na prípravu a predkladanie materiálov na rokovanie vlády SR text nebol zaslaný na medzirezortné pripomienkové konanie.